b'\n_START_ARTICLE_\nDDT\n_START_SECTION_\nIstorija\n_START_PARAGRAPH_\nDDT pirm\xc4\x85 kart\xc4\x85 buvo susintetintas 1874 m. \xc5\xa0ios med\xc5\xbeiagos savyb\xc4\x97s naikinti vabzd\xc5\xbeius buvo aptiktos 1939 m. Antrojoje Antrojo pasaulinio karo pus\xc4\x97je civiliai ir kariuomen\xc4\x97 naudojo DDT uodams, platinantiems maliarij\xc4\x85, bei ut\xc4\x97l\xc4\x97ms, platinan\xc4\x8dioms \xc5\xa1iltin\xc4\x99, naikinti. Chemikalas \xc5\xa1i\xc4\x85 u\xc5\xbeduot\xc4\xaf atliko gerai, tod\xc4\x97l susirgim\xc5\xb3 \xc5\xa1iomis ligomis gerokai suma\xc5\xbe\xc4\x97jo. \xc5\xa0veicar\xc5\xb3 chemikas Paulas Hermanas Miulleris (Paul Hermann M\xc3\xbcller) 1948 m. buvo apdovanotas Nobelio fiziologijos ir medicinos premija \xe2\x80\x9eu\xc5\xbe didelio DDT efektyvumo kaip kontaktinio nuodo prie\xc5\xa1 kai kuriuos nariuotakojus atradim\xc4\x85\xe2\x80\x9c._NEWLINE_Po Antrojo pasaulinio karo DDT buvo naudojamas kaip \xc5\xbeem\xc4\x97s \xc5\xabkio insekticidas ir netrukus jo gamyba bei naudojimas labai i\xc5\xa1plito. 1962 m. JAV biolog\xc4\x97 Ra\xc5\xa1el\xc4\x97 Karson (Rachel Carson) i\xc5\xa1leido knyg\xc4\x85 \xe2\x80\x9eTylusis pavasaris\xe2\x80\x9c (angl. Silent Spring). Knygoje buvo apra\xc5\xa1yta \xc5\xbeala gamtai sukelta neribojamo DDT pur\xc5\xa1kimo Jungtin\xc4\x97se Amerikos Valstijose, bei abejojama didelio chemikal\xc5\xb3 i\xc5\xa1pur\xc5\xa1kimo \xc4\xaf gamt\xc4\x85, pilnai nesupratus jo poveikio ekologijai ir \xc5\xbemogaus sveikatai, logika. Knygoje \xc4\xaftarta, kad DDT ir kiti pesticidai gali sukelti v\xc4\x97\xc5\xbe\xc4\xaf, be to, j\xc5\xb3 naudojimas \xc5\xbeem\xc4\x97s \xc5\xabkyje gali kelti gr\xc4\x97sm\xc4\x99 laukinei gamtai, ypa\xc4\x8d pauk\xc5\xa1\xc4\x8diams. \xc5\xa0i publikacija tapo vienu i\xc5\xa1 \xc5\xbeymi\xc5\xb3 \xc4\xafvyki\xc5\xb3, davusi\xc5\xb3 prad\xc5\xbei\xc4\x85 aplinkosauginiams jud\xc4\x97jimams. D\xc4\x97l \xe2\x80\x9eTyliojo pavasario\xe2\x80\x9c sukeltos stiprios visuomen\xc4\x97s reakcijos 1972 m. Jungtin\xc4\x97se Amerikos Valstijose DDT naudojimas buvo u\xc5\xbedraustas daugumoje sri\xc4\x8di\xc5\xb3. V\xc4\x97liau Stokholmo konvencija u\xc5\xbedraud\xc4\x97 \xc5\xa1io chemikalo naudojim\xc4\x85 \xc5\xbeem\xc4\x97s \xc5\xabkyje ir pasauliniu mastu.\n_START_SECTION_\nDabartinis naudojimas\n_START_PARAGRAPH_\n\xc5\xa0iais laikais riboti DDT kiekiai naudojami ligas platinan\xc4\x8di\xc5\xb3 vabzd\xc5\xbei\xc5\xb3 naikinimui kai kuriose pasaulio vietose, ta\xc4\x8diau toks naudojimas yra diskutuotinas. Pagal Pasaulio sveikatos organizacijos parei\xc5\xa1kimus, tam tikrais atvejais DDT galima naudoti kovojant su maliarija, ta\xc4\x8diau grie\xc5\xbetai laikantis PSO rekomendacij\xc5\xb3.\n_START_SECTION_\nSavyb\xc4\x97s\n_START_PARAGRAPH_\nDDT yra labai hidrofobi\xc5\xa1ka, bespalv\xc4\x97, kristali\xc5\xa1ka kietoji med\xc5\xbeiaga, skleid\xc5\xbeianti silpn\xc4\x85 chemin\xc4\xaf kvap\xc4\x85. DDT vandenyje beveik netirpsta, ta\xc4\x8diau pasi\xc5\xbeymi geru tirpumu daugumoje organini\xc5\xb3 tirpikli\xc5\xb3.\n_START_SECTION_\nGamyba\n_START_PARAGRAPH_\nDDT gaunamas chemine reakcija kurios metu trichloroetanalis (CCl\xe2\x82\x83CHO) reaguoja su chlorobenzenu (C\xe2\x82\x86H\xe2\x82\x85Cl), sieros r\xc5\xabg\xc5\xa1\xc4\x8diai dalyvaujant kaip katalizatoriui.\n_START_SECTION_\nPoveikis \xc5\xbemogaus organizmui\n_START_PARAGRAPH_\nTyrimai su gyv\xc5\xabnais rodo, kad DDT yra toksi\xc5\xa1ka, galimai kancerogenin\xc4\x97 med\xc5\xbeiaga. Stebint \xc5\xbemoni\xc5\xb3 tur\xc4\x97jusi\xc5\xb3 kontakt\xc5\xb3 su DDT populiacij\xc4\x85 nustatyta, kad DDT sukelia kasos, kepen\xc5\xb3, kr\xc5\xabties v\xc4\x97\xc5\xbe\xc4\xaf. Taip pat manoma, kad DDT gali sukelti ir kitas v\xc4\x97\xc5\xbeio r\xc5\xab\xc5\xa1is. Potencialus DDT poveikio \xc5\xbemon\xc4\x97ms mechanizmas yra endokrinin\xc4\x97s sistemos suardymas, ir genotoksi\xc5\xa1kumas. DDT taip pat siejamas su diabetais, neurologin\xc4\x97mis problemomis astmomis bei kitais susirgimais.'